Dorte Bennedsen (S), 2000-03-29:
Det lovforslag, vi skal behandle, forbedrer forbrugernes rettigheder på to områder, nemlig på fjernsalgsområdet og på markedsføringsområdet.
På markedsføringsområdet mener vi i Socialdemokratiet, at forbrugerne skal have gode muligheder for at kunne sige fra over for reklamer. Man skal som forbruger selv kunne vælge, om man ønsker at modtage reklamer, hvad enten det er markedsføring på gammeldags vis så at sige, hvor man modtager husstandsomdelte reklamer, eller det er direkte markedsføring via adresserede forsendelser eller reklamer via e-post eller fax.
Som lovgivningen er nu, skal man, hvis man ikke ønsker at modtage direkte markedsføring fra et firma, selv tage kontakt med det firma, man har modtaget post fra, og meddele det, at man ikke ønsker det, og virksomheden skal så ifølge den gældende lovgivning ophøre med at sende direkte markedsføring til den pågældende.
Det kan ofte være en meget besværlig omgang for den enkelte forbruger.
Først skal han finde ud af, hvordan man får fat i det pågældende firma, og derefter skal han via brev eller telefon kontakte firmaet og melde fra over for den direkte markedsføring.
I Socialdemokratiet mener vi, at det er rigtigt at ændre på dette, så forbrugernes ret til at undgå direkte markedsføring gøres til en reel ret, og vi hilser derfor dette forslag, hvor forbrugernes ret klart forbedres, velkommen.
Med vedtagelsen af dette lovforslag vil forbrugerne få en langt bedre mulighed for at sige fra over for direkte markedsføring. Forbrugeren vil, hvis forslaget vedtages, kunne få registreret i CPR-registret, at han ikke ønsker at modtage nogen former for direkte markedsføring, og virksomhederne skal så, før de udsender direkte markedsføring, tjekke, at den pågældende forbruger ikke har frabedt sig direkte markedsføring.
De forbrugere, der ikke benytter sig af denne mulighed, skal af virksomhederne informeres om, hvordan de på et let måde kan sige fra over for en eventuel markedsføring.
Derudover bliver det ulovligt for virksomhederne at bruge direkte markedsføring via e-post eller telefax, uden at der forudgående er givet samtykke til det.
Den anden halvdel af forslaget forbedrer forbrugernes rettigheder på fjernsalgsområdet.
På dette område udvides den gældende lov om fjernsalg til bl.a. også at omfatte internethandel, og forbrugernes rettigheder vil blive forbedret på tre områder.
For det første får den erhvervsdrivende pligt til at give forbrugeren en række oplysninger, bl.a. om den erhvervsdrivende selv og den pågældende vares eller tjenesteydelses aftalevilkår.
For det andet forbedres forbrugerens ret til at modtage varen inden for det aftalte tidsrum.
Modtager forbrugeren ikke varen inden 30 dage, kan han ophæve aftalen, uanset om forsinkelsen er væsentlig for forbrugeren eller ej.
For det tredje udvides forbrugerens fortrydelsesret fra 1 uge til 14 dage.
I Socialdemokratiet mener vi, at disse ændringer er et godt svar på udviklingen inden for fjernsalgsområdet.
I de kommende år vil vi formentlig se, at internethandelen vil stige drastisk, og det vil derfor ikke nødvendigvis være det normale, at man som forbruger kan gå hen og tale med den erhvervsdrivende.
Vi støtter varmt dette lovforslag, der på flere måder forbedrer forbrugernes rettigheder, og vi er indstillede på en hurtig og velvillig behandling.